
							                                                  ΛΑΡΙΣΑ 29-12-2022
ΔΕΛΤΙΟ ΤΥΠΟΥ
ΦΑΡΜΑΚΑ ΓΙΑ ΟΛΟΥΣ ΤΟΥΣ ΠΟΛΙΤΕΣ ΣΤΗΝ ΩΡΑ ΤΟΥΣ –ΚΑΝΕΝΑ ΦΑΡΜΑΚΟ ΚΑΙ ΕMΒΟΛΙΟ ΧΩΡΙΣ ΙΑΤΡΙΚΗ ΣΥΝΤΑΓΗ
Ο Ιατρικός Σύλλογος Λάρισας μπροστά στην επικείμενη διαταραχή της προμήθειας των φαρμάκων για όλους τους πολίτες, θεωρεί μείζον θέμα τον αποπροσανατολισμό της ηγεσίας του υπουργείου Υγείας στην προσπάθειά του να ομαλοποιήσει την τροφοδοσία σε όλα τα σημεία πώλησης   όλων των φαρμάκων που χρειάζεται σήμερα η χώρα. Αντί να προσπαθεί με λάθος τρόπο να θεραπεύσει το πρόβλημα καλά θα κάνει να υιοθετήσει αυτούσιες τις προτάσεις του Πανελλήνιου Ιατρικού Συλλόγου, που στοχεύουν στην μακροχρόνια επάρκεια φαρμάκων και αναδεικνύουν για μια ακόμα φορά την αναγκαιότητα νομικής κατοχύρωσης  του « ΚΑΝΕΝΑ ΦΑΡΜΑΚΟ ΚΑΙ ΕΜΒΟΛΙΟ ΧΩΡΙΣ ΙΑΤΡΙΚΗ ΣΥΝΤΑΓΗ».
Τα προβλήματα της εισαγωγής και επανεξαγωγής φαρμάκων καθώς και η παράκαμψη της ελληνικής αγοράς με την εξαγωγή εγχώριων παραγόμενων φαρμάκων, με στόχο την κερδοσκοπία, δεν μπορεί να εξαφανιστεί με επικοινωνιακές τιμωρητικές πρακτικές παρά μόνον με την μόνιμη επίλυση των απαράδεκτων αυτών φαινομένων. 
 Για τους λόγους αυτούς ενισχύουμε τη σημερινή παρέμβαση του Π.Ι.Σ. προς το ΥΥΚΑ , που έχει ως ακολούθως:
Τον κώδωνα του κινδύνου για τις σοβαρές ελλείψεις φαρμάκων που αναμένονται  κατά το νέο έτος παγκοσμίως, κρούει  ο Πανελλήνιος Ιατρικός Σύλλογος (ΠΙΣ)στην ηγεσία του ΥΥΚΑ που φαίνεται να κινείται προς λάθος κατεύθυνση.
Την ώρα που όλα τα κράτη προετοιμάζουν τις αγορές φαρμάκων και την εφοδιαστική αλυσίδα για λαίλαπα ελλείψεων που προκάλεσε η πανδημία και η μείωση της παραγωγής σε χώρες όπως η Ινδία και η Κίνα, στην Ελλάδα η ηγεσία του υπουργείου Υγείας δεν δίνει τη δέουσα σημασία στις επαναλαμβανόμενες προειδοποιήσεις του ΠΙΣ, αλλά κινείται και προς την αντίθετη κατεύθυνση, επεκτείνοντας τους εμβολιασμούς χωρίς την απαραίτητη συνταγογράφηση.
Ο Πανελλήνιος Ιατρικός Σύλλογος έχει εξηγήσει και προειδοποιήσει σε όλους του τόνους για την αντιεπιστημονική και άκρως επικίνδυνη αυτή πρακτική καθώς δεν ισχύουν για όλους τους πολίτες οι ίδιες ενδείξεις. Και αυτονοήτως, μόνο ο ιατρός είναι σε θέση να αξιολογήσει και να καθοδηγήσει τους ασθενείς.
Πιο πρόσφατη, ηχηρή και ξεκάθαρη παρέμβαση του ΠΙΣ ήταν αυτή στη συνεδρίαση της Διαρκούς Επιτροπής Κοινωνικών Υποθέσεων της Βουλής, στις 19/12 στην οποία ο ΠΙΣ εκπροσωπήθηκε από τον κ. Κων/νο  Κουτσόπουλο  (Α’ αντιπρόεδρο). 





Από το ίδιο βήμα σημειώθηκε μεταξύ άλλων, ότι παγίως και διαρκώς «διεκδικούμε όλα τα συνταγογραφούμενα φάρμακα να χορηγούνται με συνταγή όπως ακριβώς γίνεται και με τα αντιβιοτικά…» και σύμφωνα με τη διεθνή πρακτική. Επισημαίνεται δε ότι ισχύει απολύτως η δήλωση του προέδρου, Δρ Αθανάσιου Εξαδάκτυλου, ότι θα εξαντληθούν όλα τα νομικά μέσα για τη διασφάλιση του καλώς εννοούμενου συμφέροντος των ασθενών.
Ο Πανελλήνιος Ιατρικός Σύλλογος ζητεί από την ηγεσία του υπουργείου Υγείας να υιοθετήσει άμεσα τις προτάσεις του ώστε εγκαίρως να υπάρξει εξοικονόμηση και ορθολογική χρήση των φαρμάκων, τα οποία πρέπει να έχουν στη διάθεσή τους όσοι ασθενείς τα έχουν πραγματικά ανάγκη και όχι να τα σπαταλάμε με πρακτικές πολυφαρμακίας και αντιεπιστημονικής χορήγησής τους.

